Вы ведаеце, што такое роспіс па шкле? Малюнак тут наносіцца з адваротнага шклянога боку, слой за слоем. Спачатку прапісваюцца галоўныя дэталі, потым — другарадныя. Мастак-жывапісец, які працуе з палатном, наносіць фарбы ў адваротным парадку, і першы мазок пэндзля тут не з’яўляецца галоўным. Шкло ж патрабуе іншага падыходу. Ці яшчэ адна тэхналагічная цікавостка, уласцівая “Скарбніцы”. Маляванкі, створаныя на прадпрыемстве паводле вырабаў Алены Кіш, Язэпа Драздовіча, распісваюцца не алейнымі фарбамі, а акрылавымі, якія не маюць паху. Але пасля высыхання такія фарбы трошкі мяняюць колер, што трэба абавязкова ўлічваць. Робяць на прадпрыемстве і куфры. Не такія вялікія і не на колах (у такіх захоўваўся пасаг нявесты, які перавозіўся ў хату маладога). Роспіс можа быць паліхромным огаўскім (традыцыя вёскі Огава, што на Брэстчыне), дзе — спрэс неверагоднай прыгажосці кветкі. А могуць быць і куфры, упрыгожаныя элементамі традыцыйных арнаментаў слуцкіх паясоў. Такія робяць толькі ў “Скарбніцы”.